অফারের নাম— ৫৫৫। যারা ২০১৯ সালে ডমিনারের মতো দামি বাইক কেনার কথা ভেবেছেন, তাঁরা এখনই সেটা কিনে নিতে পারেন। কারণ, এই মাসে এক সঙ্গে তিনটি পাঁচ বছরের অফার ঘোষণা করেছে বাজাজ। 
বাজাজ ডমিনারের ‘গুডবাই ২০১৮’ অফারে বছরের শেষ এই বাইক কিনলে মিলবে পাঁচ বছরের বিমা, পাঁচ বছরের ওয়ারেন্টি এবং পাঁচ বছরের ফ্রি সার্ভিস। সংস্থার দাবি, সব মিলিয়ে ক্রেতারা ১০ হাজার টাকার সুবিধা পাবেন। অর্থাৎ ২০১৬ সালে যখন বাজাজ এই বাইক বাজারে আনে প্রায় সেই দামেই মিলবে ২০১৮ সালে। দফায় দফায় এই বাইকের দাম ১২ হাজার টাকা বাড়িয়েছে বাজাজ।
সর্বভারতীয় এক সংবাদমাধ্যমের দাবি, বাজাজ যখন ডমিনার বাজারে আনে তখন লক্ষ্য ছিল প্রতি মাসে ১০ হাজার বাইক বিক্রি হবে। কিন্তু এখন সেই বিক্রি অনেকটাই কমে গিয়েছে। এখন তাই নতুন ডমিনার বাজারে আনার আগে সংস্থা পুরনো বাইকগুলির ক্ষেত্রে এত সুযোগ দিচ্ছে। দাম একই থাকছে। ১ লাখ ৬৩ হাজার টাকা। কিন্তু সুবিধা মিলছে মোটামুটি ১০ হাজার টাকার।